Thomas Bewick
Thomas Bewick var en britisk tegner og grafiker. Han virkede det meste af sit liv i Newcastle, hvor han fra 1778 dannede et tyveårigt partnerskab med sin lærer, Ralph Beilby (1744-1817).
Thomas Bewick fornyede træsnitkunsten ved sit arbejde med xylografiet, en grafisk teknik, hvor motivet skæres i hårdt endetræ, fortrinsvis buksbom, og med brug af kobberstikkerværktøj. Han blev kendt for sine dyrefremstillinger og illustrerede på grundlag af egne tegninger og akvareller bl.a. A General History of Quadrupeds (1790) og A History of British Birds (1797-1804). Bewicks xylografiske gengivelser af dyr og fugle i bøger, som – modsat finere, litografiske plancheværker – var til at købe for almindelige borgere, bragte zoologisk viden bredt ud i samfundet og var en inspiration til grundlæggelsen af Englands første zoologiske have i 1828.
Thomas Bewicks betydning for 1800-tallets europæiske illustrationskunst kan ikke overvurderes. Hans elever i Newcastle fik selv elever i London, som i stort antal fra slutningen af 1830'erne bosatte sig på kontinentet og virkede for forlagshuse i både Frankrig og Tyskland, hvor de videreførte hans detaljerige stil inden for illustrationsarbejder i bogtryk.
Til Danmark nåede Thomas Bewicks indflydelse via tyske xylografers arbejde for danske forlagshuse, fx de i Tyskland skårne illustrationer til den første illustrerede danske udgave af H.C. Andersens Eventyr (1849/1850). I resten af 1800-tallet ses Bewicks berømte "white-line"-teknik i træskæringen, også i xylograf Frederik Hendriksens arbejder. Hendriksen havde ifølge sine rejsebogsnotater under sit ophold i England i årene 1869-1870 i Londons antikvariater købt flere bøger illustreret af Bewick og Bewicks elever, og Hendriksen skrev sidenhen om dem.